Poštové smerovacie čísla na Slovensku

Poštové smerovacie číslo je v rámci Slovenska jedinečné. Správcom číselníka PSČ je Slovenská pošta. Čísla sa prideľujú na dvoch úrovniach podrobnosti:
 príslušnosť častí obce k PSČ (obec môže mať viacero identifikačných čísel, počet závisí na počte dodávacích pôšt),
 príslušnosť jednotlivých budov alebo adries k PSČ (významné podniky alebo inštitúcie obyčajne majú vlastné smerovacie číslo).

Poštové smerovacie číslo sa uvádza v adrese pred názvom dodávacej pošty. Je to päťmiestne číslo, pričom medzi treťou a štvrtou číslicou sa píše medzera. Medzi poslednou číslicou a názvom dodávacej pošty sa píšu dve medzery. Napr.

Bartolomej Kováč
Budatínska 63
851 06  Bratislava 5

Československá, Slovenská i Česká pošta vždy štandardne vyžadovali, aby ako hlavný adresný údaj vedľa smerovacieho čísla bol uvádzaný plný názov dodávacej pošty, zvýraznený veľkými písmenami. V praxi však spravidla býva na tomto mieste uvádzaný názov obce, prípadne názov časti obce alebo mestského obvodu. V jednom meste môže byť viac dodávacích pôšt, rozlíšených spravidla číslom za názvom mesta, a naopak, viac obcí môže spadať pod jednu spoločnú dodávaciu poštu. Zavedením PSČ predovšetkým odpadla nutnosť uvádzať názov okresu v prípade, keď názov obce nie je v rámci štátu jedinečný. Názvy dodávacích pôšt boli pôvodne oproti názvami obcí doplnené rozlišovacími prívlastkami, aby boli vždy jednoznačné.

 PSČ v Bratislave 
Súčasný systém PSČ v Bratislave bol zavedený v roku 1982. Bratislava tvorí región poštových smerovacích čísel začínajúcich číslicou 8. Druhá číslica určuje okres (v minulosti obvod), napr. číslica 1 pre okres Bratislava I. Tretia číslica znamená spôsob doručenia: číslicu 1 majú PSČ v adresách obyvateľstva pridelené podľa ulíc (listové zásielky doručuje poštový doručovateľ). Číslice 2 až 9 sa používajú pre individuálne PSČ dôležitých inštitúcií alebo podnikov, ktoré si zásielky preberajú na pošte. Číslica 0 znamená PSČ konkrétnej pošty (zásielky určené do poštových priečinkov, ktoré nemajú samostatné PSČ, alebo zásielky určené pošte).

V prípade tretej číslice 1, zvyšné dve číslice PSČ určujú konkrétny doručovací obvod. V prípade tretej číslice 0, prvá číslica čísla pošty je zhodná s druhou číslicou PSČ (lebo je zhodná s číslom okresu) a prípadné ďalšie číslice čísla pošty sú uvedené v posledných čísliciach PSČ zarovnané doprava a doplnené nulami (napríklad 820 00 Bratislava 2, 840 02 Bratislava 42, 820 14 Bratislava 214).

Ak nemôžeme zistiť správne PSČ bratislavskej adresy, je možné použiť celomestské PSČ 800 00.

 História 
V Československu bol systém PSČ zavedený v polovici sedemdesiatych rokov minulého storočia v súvislosti s (očakávaným) nasadením triediacich liniek na poštové zásielky. Po rozdelení Česko-Slovenska sa pridelené PSČ v oboch štátoch zachovali, pričom Slovensku pripadli PSČ začínajúce na číslice 8, 9 a 0. Slovenská pošta v r. 2005 zvažovala zavedenie nových PSČ s využitím úplného rozsahu čísiel, pre priveľkú nákladnosť reformy však od toho upustila.

 Externé odkazy 
 Vyhľadávanie PSČ na stránke Slovenskej pošty
 Lidé se směrovací čísla učit nechtěli, říká muž, který je uváděl do praxe

Slovensko
Kategória:Pošta na Slovensku